সেনাশাসক যখন আন নাহাদা ও রাবা আল উদাইয়া মসজিদে গণহত্যার পর বিশ্বজুড়ে ধিকৃত হচ্ছে, তখন সৌদি আরব প্রকাশ্য সেনাশাসককে সর্মর্থন দেয়। সৌদি বাদশাহ এক বিবৃতিতে বলেন, সেনাবাহিনীর সন্ত্রাসের বিরুদ্ধে যুদ্ধে সৌদি আরবের জনগণ ও সরকার তাদের পাশে আছে। জেনারেল সিসির সাথে সৌদি আরবের সম্পর্ক অনেক পুরনো। তিনি গোয়েন্দা সংস্থার প্রধানের দায়িত্ব নেয়ার আগ পর্যন্ত সৌদি আরবে মিলিটারি অ্যাটাচে ছিলেন। মুসলিম ব্রাদারহুডের ক্ষমতা গ্রহণের পর থেকে সৌদি পরিকল্পনা বাস্তবায়নে তিনি গোপনে কাজ করতে থাকেন। উপসাগরীয় দেশ বাহরাইন সেনাশাসক ও অন্তর্বর্তী সরকারকে স্বাগত জানিয়ে বলে, এর মাধ্যমে মিসরে নিরাপত্তা ও স্থিতিশীলতা ফিরে আসবে। দেখা যাচ্ছে, মুরসি সরকারকে উৎখাতে সৌদি আরবের নেতৃত্বে উপসাগরীয় দেশগুলো মার্কিন যুক্তরাষ্ট্রের সাথে যোগসাজশ করেছে। একই সাথে গণহত্যাকে সমর্থন দিয়েছে। সামরিক অভ্যুত্থানের পর মার্কিন যুক্তরাষ্ট্র যখন দ্বিধাগ্রস্ত তখন সৌদি আরব অব্যাহতভাবে ওয়াশিংটনের ওপর চাপ প্রয়োগ করেছে।